  Виталий Пронин Улонысь учырТолалтэ куазь пеймыт луэ. Та вакытэ Геня агай радиозэ лэзе но, кырӟанъёсты кылзыса, кыштыр гинэ гын сапег кышъя. Огез кырӟан мылкыдзэ бугыртӥз, ортчемзэ тодаз вайытӥз...Геня соку еж на вал, 14 аресэз гинэ тырмемын. Бускельёссы сюан шудӥзы. Пияшлэн анаез шуиз: ойдо тон но, пие, ярашемзэс (выль кен дорын шулдыръяськемзэс) коть учкы...Тодысал ке соку Геня, маин берытскоз та нунал. Сюанчиос пӧлысь син шораз йӧтӥз ачиз кадь векчи гинэ мугоро нылаш, со но анай-атаез сьӧры сюанэ лыктэм, шӧдске. Азбаре но ӵош потыны тупано ук. Тодматскизы.Пияшлы соку ик кельшиз Ниналэн жильырась ошмес кадь куараез, кускозяз лэзиськись мертчан йырсиез. Ма, Нина но синзэ понӥз задор мылкыдо пияш вылэ. Сӥзьыл куазь ӝыт пал юзыресгес ни, шунтӥськыны шуыса пуксизы капка азьын сылӥсь машинае. Кыл бӧрсьы кыл - удмурт пияшлэн но ӟуч нылашлэн вераськонзы ӧръяськиз.Егитъёс асьсэос ӧз валалэ, шӧдске, кызьы ымдуръёссы дӥсьтыса но дӥсьтытэк ваче вуизы. Собере кыксы но ӵыж гордэктӥзы - дунне ик йырин-чукин берытскиз кадь. Эх, шу, нырысетӥ яратонлэсь кытысь ӝужамзэ валаса вуттоно ӧвӧл вылэм!Нина улӥз ог 12 иськемысь ӟуч гуртын. Геня пӧртэм мугъёсын ширтылӥз отчы, яратонэныз пумиськон вылысь. Ниналэн песянаез, сое адӟыса, вожомылӥз - сюлэмаз ӧз лякиськы, лэся, востэм удмурт пияш. Гуртысь пиос но одӥг пол гинэ ӧз йӧттылэ палэнысь вуылӥсь куноез. Но Геняез номыр ӧз дугдыты: куазь зоре-а, пелляське-а - мотикен я куасэн ӝытлы быдэ сюрес вылэ потылӥз. Егитъёс лушкемен пумиськылӥзы гурт вӧзысь нюк йылын.Школаез йылпумъяса, Геня Иже дышетскыны пыриз. Пумиськонъёссы шеромизы ке но, яратонзы ӧз сӥя. Собере пияш армие повестка басьтӥз. Геня дораз бер ӝыт гинэ вуиз, нош ӵуказеяз вазь ӵукна сюрес вылэ потоно ни вал. Бӧлякен гинэ пукизы ӝӧк сьӧрын. Армие келяны Нина ӧз вуы ни.Дальний Востокысь Бурея шур дурын службазэ нуись солдатлы кык ар туж кема кыстӥськиз. Сюлэмзэ шунтылӥзы Удмурт шаерысьтыз яратонэзлэн гожтэтъёсыз гинэ. Но бӧрысь соос малы ке шеромизы...Урамын ӟырт кезьыт, но Геня сое чик уг шӧды. Вылаз матрос бушлат, йыраз - бескозырка. Со дыбыр тубе тодмо ураметӥ. Бускель кышномурт, пеймытысь сьӧд мокоез адӟыса, шуак луиз: «Осто, Инмаре!». Тодмамез бере чабкиськиз: «Ма, Геня ук та бертэ!»Юон дыр каризы со уй ик. Корка тыр люкаськизы бӧлякъёс, эшъёсыз. Нош пияшлэн сюлмыз путыны турттэ, Нинаез адӟемез потэ. Ӵукна вуэмез мырдэм чидаз, 12 иськемез дугдылытэк бызиз.Кожиз лавкае - маке ческытсэ басьтоно ук. Солдат дӥсен пӧрмем пияшез адӟыса, кышномуртъёс котыраз тэбинизы:- Тон кин доры, солдат?- Ивановъёс доры, Нинаез адӟеме потэ, - пумитазы вазиз со.Кышномуртъёс лулӟись-кизы:- Э-э, та Ниналэн нылыз вань ни ук!Оскемез ӧз поты егит воргоронлэн та кылъёслы, вамыштӥз гажанэзлэн корка палаз. Ниналэн анаез, ӟыгыръяса, бамаз чупаса, пумитаз сое. Кизэ мычиз гажанэзлэн атаез но. Нина гинэ, йырзэ ошыса, пукиз гур вӧзысь ӟус вылын. Куспытӥзы бызьылӥз ог аресъем нылыз. Генялэн киысьтыз кампетъёсты адӟыса, тэтчаса дораз вуиз, улласянь шораз пальпотыса учке...Геня шып улӥз, саламлы ваем ӟенеликсэ усьтӥз, атаенызы быдэн чарка юиз но, номыр куаретытэк, ӧс пала вамыштӥз. Нина измем кадь кылиз. Со вал берпуметӥ пумиськонзы...Уйшор но вуиз ни, нош изён уг лыкты. Кемалась пурысьтаны вуэм Геня агайлэн киосыз сӥньысэз но пежъянэз ас понназы кыскало, йыраз солэн чылкак мукет малпанъёс. Эх, пинал визь! Малы, асме вормытэк, Ниналэн пумитаз ӧй мыны соку? Кызьы меда улӥськод со Находка городад, быземед но шуо кадь. Мон но кузпалъяськылӥ - уртче улонмы ӧз пӧрмы. Малы тон, Нина, ялан лыктылӥськод уйвӧтъёсам? Шат тон но монэ татчыозь малпаськод?Валерий Баймурзин  